**Nr. 19403 din 20.06.2023**

**Aprobat,**

 **Primar**

**Elena – Valerica LASCONI**

**RAPORT DE SPECIALITATE**

**cu privire la aprobarea Studiului de oportunitate pentru fundamentarea şi stabilirea soluţiilor optime de delegare a gestiunii serviciilor de apă și apă uzată în municipiul Câmpulung**

În conformitate cu prevederile art. 3 alin.1 din Legea nr. 51/2006 privind serviciile comunitare de utilităţi publice, republicată, cu modificările şi completările ulterioare, serviciile de utilităţi publice sunt în responsabilitatea autorităţilor administraţiei publice locale sau a asociaţiilor de dezvoltare intercomunitară având ca scop serviciile de utilităţi publice (conform mandatelor acordate acestora prin hotărâri ale autorităţilor deliberative ale unităţilor administrativ-teritoriale membre), organizându-se și gestionându-se potrivit hotărârilor adoptate de autorităţile deliberative ale unităţilor administrativ-teritoriale.

De asemenea, prevederile art. 8 alin.(1) din Legea serviciilor comunitare de utilităţi publice nr. 51/2006, republicată, cu modificările şi completările ulterioare, conferă competență exclusivă autorităţilor administraţiei publice locale asupra sistemelor de utilități publice ( deci și de apă, canalizare), astfel: *„(1) Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.*

Legea serviciului de alimentare cu apă si de canalizare nr.241/2006, cu modificările si completările ulterioare, stabileşte cadrul juridic unitar privind înfiinţarea, organizarea, gestionarea, finanţarea, exploatarea, monitorizarea şi controlul furnizării/prestării reglementate a serviciului public de alimentare cu apă şi de canalizare al localităţilor”.

Prin dispozițiile art. 17 se reglementează expres că organizarea și gestionarea serviciului cu apă și canalizare sunt apanajul exclusiv al autorităților administrației publice locale (confirmând regula potrivit căreia serviciile de utilități publice sunt de competența exclusivă a autorităților administrației publice), astfel:

*„(1) Înfiinţarea, organizarea, coordonarea, gestionarea, monitorizarea şi controlul furnizării/prestării reglementate a serviciului de alimentare cu apă şi de canalizare la nivelul comunelor, oraşelor, municipiilor, judeţelor, precum şi administrarea, exploatarea şi asigurarea funcţionării sistemelor publice de alimentare cu apă şi de canalizare aferente acestuia constituie competenţe exclusive ale autorităţilor administraţiei publice locale, pe care le exercită în condiţiile legii. Aceste competenţe pot fi exercitate şi prin intermediul asociaţiilor de dezvoltare intercomunitară cu obiect de activitate serviciul de alimentare cu apă şi de canalizare, în numele şi pe seama unităţilor administrativ-teritoriale asociate, în baza mandatului acordat acestora în condiţiile Legii nr. 51/2006, republicată, cu completările ulterioare”.*

Date fiind competenţele autorităţilor administraţiei publice locale stabilite de cadrul legal în vigoare în ceea ce priveşte organizarea şi funcţionarea serviciului public de alimentare cu apă şi canal, consiliul local stabileşte prin hotărâre modalitatea de gestiune a serviciului de alimentare cu apă şi canal, directă sau delegată, în baza unui studiu de oportunitate, în funcţie de starea serviciului, de necesitatea asigurării celui mai bun raport preţ/calitate, de interesele actuale şi de perspectivă a unităţilor administrativ-teritoriale, precum şi de mărimea şi de complexitatea sistemelor de utilităţi publice, în consonanță cu dispozițiile art. 17 alin. 3 din Legea nr. 241/2006 privind serviciul de alimentare cu apă şi de canalizare, potrivit cărora:*“(3) Gestionarea serviciului de alimentare cu apă şi de canalizare, respectiv exploatarea şi funcţionarea sistemelor aferente, se organizează astfel încât să asigure respectarea condiţiilor prevăzute de legislaţia în vigoare privind calitatea apei potabile şi epurarea apelor uzate şi în funcţie de:*

*a) nevoile comunităţilor locale;*

*b) mărimea, gradul de dezvoltare şi particularităţile economico-sociale ale localităţilor;*

*c) starea sistemelor de alimentare cu apă şi de canalizare existente;*

*d) posibilităţile locale de finanţare a exploatării şi funcţionării serviciului, respectiv a înfiinţării ori dezvoltării infrastructurii tehnico-edilitare aferente;*

*e) raportul cost-calitate optim pentru serviciul furnizat/prestat utilizatorilor”.*

Astfel, potrivit art.18 din Legea nr.241/2006 privind serviciul de alimentare cu apă şi de canalizare, gestiunea serviciului de alimentare cu apă şi de canalizare se organizează şi se realizează în următoarele modalităţi:

-gestiune directă;

-gestiune delegată, alegerea formei de gestiune a serviciului de alimentare cu apă şi de canalizare făcându-se prin hotărâri ale autorităţilor deliberative ale unităţilor administrativ-teritoriale.

În cazul gestiunii directe, autorităţile administraţiei publice locale îşi asumă nemijlocit toate sarcinile şi responsabilităţile privind organizarea, conducerea, gestionarea, administrarea, exploatarea şi funcţionarea serviciului.

În cazul gestiunii delegate, pentru asigurarea furnizării/prestării serviciului de alimentare cu apă şi de canalizare, autorităţile administraţiei publice locale atribuie unui operator toate ori numai o parte dintre competenţele şi responsabilităţile proprii privind gestiunea propriu-zisă a serviciului, respectiv administrarea şi exploatarea sistemelor de alimentare cu apă şi de canalizare aferente acestuia, în baza unui contract de delegare a gestiunii.

Prin Hotărârea Consiliului Local al Municipiului Câmpulung nr. 237/31.10.2022, s-a aprobat achiziționarea de servicii de consultanță în vederea elaborării documentelor necesare pentru stabilirea modalității de gestiune a serviciului de alimentare cu apă și canalizare. Astfel, studiul de oportunitate întocmit, urmare a adoptării Hotărârii Consiliului Local, a relevat că cea mai bună modalitate temporară de organizare și funcționare a serviciului de apă și canalizare la nivelul Municipiului Câmpulung este reprezentată de atribuirea directă către operatorul deținut 100% de municipiul Câmpulung, adică de către EDILUL CGA S.A.

În contextul mai sus arătat a fost adoptată Hotărârea Consiliului Local al Municipiului Câmpulung nr. 281 din 15.12.2022,privind aprobarea atribuirii temporare a “Contractului de delegare a gestiunii a serviciului de apă și canalizare” pe raza municipiului Câmpulung, fiind încheiat Contractul de delegare directă a gestiunii serviciului public de alimentare cu apă și canalizare al Municipiului Câmpulung nr. 39965/8973/16.12.2022, pe o durată de 1 an.

**Astfel, rezultă că la data de 16.12.2023 va înceta contractul de delegare directă a gestiunii serviciului public de alimentare cu apă și canalizare al Municipiului Câmpulung încheiat cu societatea Edilul CGA S.A.**, moment până la care trebuie realizate demersuri prin care să se stabilească cum se va organiza și funcționa serviciul public de apă și canalizare și care va fi modalitatea cea mai avantajoasă de realizare a acestui serviciu de utilitate publică, fiind necesară adoptarea unor soluții pe termen mai lung.

O primă etapă în acest sens este reprezentată de realizarea unui studiu de oportunitate, a cărui întocmire este obligatorie prin prisma dispozițiilor art. 22 alin. 3 din Legea nr. 51/2006 –legea serviciilor comunitare de utilități publice, republicată, cu modificările și completările ulterioare*,* potrivit cărora*“****Modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate****, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice”,* precum și ale art. 29 alin. (2) din aceeași lege *“Delegarea gestiunii serviciilor de utilităţi publice, respectiv operarea, administrarea şi exploatarea sistemelor de utilităţi publice aferente,* ***se poate face pentru toate sau numai pentru o parte dintre activităţile componente ale serviciilor, pe baza unor analize tehnico-economice şi de eficienţă a costurilor de operare, concretizate într-un studiu de oportunitate****”*și 32 alin. (2)*“****În vederea încheierii contractelor de delegare a gestiunii****, autorităţile administraţiei publice locale sau, după caz, asociaţiile de dezvoltare intercomunitară având ca scop serviciile de utilităţi publice* ***vor asigura elaborarea şi vor aproba, în termen de 6 luni de la luarea deciziei privind delegarea gestiunii serviciilor ori de la primirea unei propuneri formulate de un investitor interesat, un studiu de oportunitate*** *pentru fundamentarea şi stabilirea soluţiilor optime de delegare a gestiunii serviciilor, precum şi documentaţia de atribuire a contractului de delegare a gestiunii”.*

Prin Hotărârea Consiliului Local nr. 73 din 30.03.2023 s-a aprobat achiziţionarea de servicii de consultanţă pentru elaborarea studiului de oportunitate în vederea delegării serviciului public de alimentare cu apă și canalizare, inclusiv analiza beneficiilor constituirii unei Asociații de Dezvoltare Intercomunitară.

Pe cale de consecință, s-au achiziționat servicii de elaborare a studiului de oportunitate, în acest sens fiind livrat Studiul de oportunitate pentru fundamentarea şi stabilirea soluţiilor optime de delegare a gestiunii serviciilor de apă și apă uzată în municipiul Câmpulung.

Concluzia acestuia, pe baza analizei avantajelor și dezavantajelor fiecărei modalități de gestiune, luând în considerare și starea infrastructurii, nevoile de dezvoltare locală, gradul de suportabilitate al populației, este că **soluția optimă pentru gestiunea serviciului de alimentare cu apă și canalizarea și epurarea apelor uzate pentru municipiul Câmpulung este reprezentantă de atribuirea directă către un operator regional**.

Intenția de constituire a unei asociații de dezvoltare intercomunitară existentă la momentul adoptării hotărârii de achiziționare de servicii de consultanţă pentru elaborarea studiului de oportunitate subzistă și la acest moment.

Astfel, au existat întâlniri la nivel informal între reprezentanții unităților administrativ-teritoriale comuna Valea Mare Pravăț, Lerești, Berevoești, Bughea de Sus, Bughea de Jos, Schitu Golești, Albești, Godeni, Mățău, Poenari, Cetățeni, Domnești, care au reliefat dorința de asociere, reprezentanții manifestându-și intenția verbală de a se constitui într-o Asociație de Dezvoltare Intercomunitară pentru apă și canalizare.

Această intenție se fundamentează pe ideea că asocierea reprezintă un beneficiu în special în comunitățile mici unde există un număr mare de responsabilități transferate de la nivel central, la nivel local, existând o fragmentare administrativă prea mare pentru a oferi servicii publice calitative.

Un argument în plus pentru asociere în cadrul unei Asociații de Dezvoltare Intercomunitară îl reprezintă și obligațiile asumate de România în domeniul administrației publice, prin Tratatul de Aderare la Uniunea Europeană, pentru a căror îndeplinire este nevoie de resurse financiare mult mai mari decât pot oferi bugetele locale ale anumitor comunități.

Astfel, pentru a ne putea îndeplini obligațiile în mod oportun, asocierea dintre comunitățile mici, insuficient finanțate, este o necesitate.

Principalele beneficii ale unei asocieri sunt: împărțirea costurilor administrative, îmbunătățirea calității serviciilor, asigurarea unor servicii publice uniforme, atragerea de fonduri de investiții publice sau private, management de resurse umane eficient, crearea unui mediu deschis comunicării și crearea unui climat de încredere între membri, dezvoltarea integrată între localități.

Efectele în timp ale unei asocieri reușite se vor traduce în dezvoltarea unei întregi regiuni, fiind diminuat dezechilibrul dintre comunități și fiind oferite servicii publice integrate. În plus, decizia se ia cu celeritate de către un singur organism, dar va viza o comunitate ce se întinde pe mai multe unități administrativ-teritoriale.

În acest sens însăși Strategia naţională privind accelerarea dezvoltării serviciilor comunitare de utilităţi publice reliefează oportunitatea unei astfel de asocieri. Aceasta a fost aprobată prin Hotărârea Guvernului Nr. 246 din 16 februarie 2006 pentru aprobarea Strategiei naţionale privind accelerarea dezvoltării serviciilor comunitare de utilităţi publice și are ca obiectiv fundamental îndeplinirea angajamentelor care vizează domeniul serviciilor comunitare de utilităţi publice pe care România şi le-a asumat prin Tratatul de aderare la Uniunea Europeană.

Serviciile publice de alimentare cu apă şi canalizare se află în centrul dezbaterii publice și politice, în special din perspectiva rolului pe care îl joacă autorităţile publice într-o economie de piaţă şi anume, pe de o parte, acela de a veghea la buna funcţionare a pieţei şi pe de altă parte, de a garanta interesul general, în special satisfacerea nevoilor primordiale ale cetăţenilor şi conservarea bunurilor publice atunci când piaţa nu reuşeşte să o facă.

Strategia națională stă la baza fundamentării, elaborării şi implementării Planului multianual de dezvoltare a serviciilor comunitare de utilităţi publice care are scopul de a asigura extinderea, modernizarea şi eficientizarea serviciilor comunitare de utilităţi publice şi a infrastructurii tehnico-edilitare aferente acestora la standarde europene, în conformitate cu angajamentele aplicabile serviciilor comunitare de utilităţi publice, asumate de România prin Tratatul de aderare la Uniunea Europeană, semnat de România la Luxemburg la 25 aprilie 2005, ratificat prin Legea nr. 157/2005. Strategia plasează serviciile publice de alimentare cu apă şi canalizare în sfera activităţilor de interes economic general, aşa cum sunt ele definite în Carta Verde a UE şi încearcă să alinieze aceste servicii la conceptul european, având la bază următoarele obiective fundamentale:

- Descentralizarea serviciilor publice şi creşterea responsabilităţii autorităţilor locale cu privire la calitatea serviciilor asigurate populaţiei;

- Extinderea sistemelor centralizate pentru serviciile de bază (alimentare cu apă, canalizare) şi creşterea gradului de acces a populaţiei la aceste servicii;

- Restructurarea mecanismelor de protecţie socială a segmentelor defavorizate ale populaţiei şi reconsiderarea raportului preţ/calitate;

- Promovarea măsurilor de dezvoltare durabilă;

- Promovarea principiilor economiei de piaţă;

- Instituţionalizarea creditului local şi extinderea contribuţiei acestuia la finanţarea serviciilor comunale;

- Promovarea măsurilor de dezvoltare durabilă;

- Promovarea parteneriatului social şi pregătirea continuă a resurselor umane.

În acest sens, România a considerat că direcţia strategică adecvată este reprezentată de promovarea proiectelor de infrastructură regionale majore, dublată de regionalizarea utilităţilor ca element cheie în îmbunătăţirea calităţii serviciilor şi a eficienţei costurilor de capital şi de operare şi ţintind îndeplinirea obiectivelor de mediu şi asigurarea viabilităţii investiţiilor şi a operării sistemelor. Strategia naţională privind accelerarea dezvoltării serviciilor comunitare de utilităţi publice are următoarele obiective generale: a. atingerea conformităţii cu prevederile legislaţiei UE aplicabile serviciilor comunitare de utilităţi publice; b. respectarea angajamentelor asumate de România cu privire la implementarea Acquis-ului comunitar aplicabil serviciilor comunitare de utilităţi publice; c. atingerea conformităţii cu standardele comunitare privind calitatea şi cantitatea serviciilor comunitare de utilităţi publice; d. creşterea capacităţii de absorbţie a resurselor financiare alocate din fonduri comunitare şi de atragere a fondurilor de investiţii; e. creşterea capacităţii de elaborare, promovare şi finanţare a proiectelor de investiţii aferente infrastructurii de interes local; f. creşterea graduală a capacităţii de autofinanţare a serviciilor comunitare de utilităţi publice şi a infrastructurii tehnico-edilitare aferente, corespunzător nivelurilor acceptate în Uniunea Europeană; g. satisfacerea cerinţelor de interes public ale colectivităţilor locale şi creşterea bunăstării populaţiei; h. adoptarea de norme juridice şi reglementări care să faciliteze modernizarea şi dezvoltarea serviciilor comunitare de utilităţi publice şi a infrastructurii tehnico-edilitare aferente, deschiderea pieţei, eficientizarea furnizării/prestării serviciilor şi creşterea calităţii acestora.

Autoritățile administrației publice locale sunt responsabile, ținând seama de cerințele planurilor de conformare, pentru realizarea sistemelor de alimentare cu apă, canalizare și epurare a apelor uzate orășenești și pentru asigurarea condițiilor pentru ca serviciul public de alimentare cu apă și de canalizare să se conformeze la prevederile legale prin care sunt transpuse directivele UE. Operatorii au responsabilitatea privind conformarea cu prevederile de calitate a apei potabile furnizate, respectiv a apelor epurate, evacuate în receptorii naturali, monitorizarea, informarea consumatorilor, a autorității de sănătate publică și a autorităților administrației publice locale. Pentru a se conforma cerințelor privind calitatea apei pentru consumul uman, România a preluat următoarele responsabilități de implementare: 1. implementarea unui sistem de monitorizare a calității apei potabile pentru întreaga țară; 2. implementarea îmbunătățirilor tehnologice la stațiile de tratare a apei; 3. reabilitarea rețelelor de transport și distribuție a apei potabile; 4. înlocuirea instalațiilor până la nivelul utilizatorilor și generalizarea contorizării.

Or, toate aceste obiective sunt mai ușor de îndeplinit prin intermediul unei Asociații de Dezvoltare Intercomunitară.

În concluzie, în vederea îndeplinirii acestui deziderat (absolut obligatoriu pentru delegarea directă către un operator) și înființarea unei astfel de asociații având drept scop reglementarea, înființarea, organizarea, finanțarea, exploatarea, monitorizarea și gestionarea în comun a serviciului de alimentare cu apă și de canalizare pe raza de competență a unităților administrativ-teritoriale ce se vor asocia, se impune mandatarea primarului municipiului Câmpulung, în calitatea de reprezentant al acestuia, pentru inițierea de discuții ad-hoc cu reprezentanți ai altor unități administrativ-teritoriale animate de același scop în vederea demarării procedurilor legale de înființare asociației de dezvoltare intercomunitară.

Faţă de cele mai sus arătate, propunem spre aprobare proiectul de hotărâre privind aprobarea Studiului de oportunitate pentru fundamentarea şi stabilirea soluţiilor optime de delegare a gestiunii serviciilor de apă și apă uzată în municipiul Câmpulung.

**Administrator public,**

**Ioana MARCU**

|  |  |
| --- | --- |
| **Direcția Economică și Fiscală,****Director executiv** **Violeta IARCA** | **Direcția Tehnică, Urbanism și Situații de Urgență,** **Arhitect șef,** **Mădălina ZĂGĂRIN**  |
| **Serviciului Juridic, Administrație Publică și Agricol,****Alexandra – Carmen IONIȚĂ**  | **Serviciul de Dezvoltare Urbană,****Șef serviciu,****Daniela BUZESCU** |

Red. I.A.C.

**Nr. 19338 din 20.06.2023**

**REFERAT DE APROBARE**

**la proiectul de hotărâre privind aprobarea Studiului de oportunitate pentru fundamentarea şi stabilirea soluţiilor optime de delegare a gestiunii serviciilor de apă și apă uzată în municipiul Câmpulung**

Date fiind competenţele autorităţilor administraţiei publice locale stabilite de cadrul legal în vigoare în ceea ce priveşte organizarea şi funcţionarea serviciului public de alimentare cu apă şi canal, consiliul local trebuie să stabilească prin hotărâre modalitatea de gestiune a serviciului de alimentare cu apă şi canal, directă sau delegată, în baza unui studiu de oportunitate, în funcţie de starea serviciului, de necesitatea asigurării celui mai bun raport preţ/calitate, de interesele actuale şi de perspectivă a unităţilor administrativ-teritoriale, precum şi de mărimea şi de complexitatea sistemelor de utilităţi publice, în consonanță cu dispozițiile art. 17 alin. 3 din Legea nr. 241/2006 privind serviciul de alimentare cu apă şi de canalizare.

Prin Hotărârea Consiliului Local nr. 73 din 30.03.2023 s-a aprobat achiziţionarea de servicii de consultanţă pentru elaborarea studiului de oportunitate în vederea delegării serviciului public de alimentare cu apă și canalizare, inclusiv analiza beneficiilor constituirii unei Asociații de Dezvoltare Intercomunitară.

A fost livrat Studiul de oportunitate pentru fundamentarea şi stabilirea soluţiilor optime de delegare a gestiunii serviciilor de apă și apă uzată în municipiul Câmpulung, studiu ce a reliefat că **soluția optimă pentru gestiunea serviciului de alimentare cu apă și canalizarea și epurarea apelor uzate pentru municipiul Câmpulung este reprezentantă de atribuirea directă către un operator regional**.

Intenția de constituire a unei asociații de dezvoltare intercomunitară existentă la momentul adoptării hotărârii de achiziționare de servicii de consultanţă pentru elaborarea studiului de oportunitate subzistă și la acest moment.

În vederea îndeplinirii acestui deziderat (absolut obligatoriu pentru delegarea directă către un operator) și înființarea unei astfel de asociații având drept scop reglementarea, înființarea, organizarea, finanțarea, exploatarea, monitorizarea și gestionarea în comun a serviciului de alimentare cu apă și de canalizare pe raza de competență a unităților administrativ-teritoriale ce se vor asocia, se impune inițierea de discuții ad-hoc cu reprezentanți ai altor unități administrativ-teritoriale animate de același scop în vederea demarării procedurilor legale de înființare asociației de dezvoltare intercomunitară.

Faţă de cele mai sus arătate, supunem spre aprobare proiectul de hotărâre privind aprobarea Studiului de oportunitate pentru fundamentarea şi stabilirea soluţiilor optime de delegare a gestiunii serviciilor de apă și apă uzată în municipiul Câmpulung.

**Primar,**

**Elena-Valerica LASCONI**